CELEX: 32017R0067
Language: lt
Date: 2016-11-04 00:00:00
Title: 2016 m. lapkričio 4 d. Komisijos deleguotasis reglamentas (ES) 2017/67, kuriuo iš dalies keičiamas Europos Parlamento ir Tarybos reglamento (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos II priedas, papildant tame priede pateiktą gyvūnų ligų ir zoonozių sąrašą

13.1.2017   
            
            
               LT
            
            
               Europos Sąjungos oficialusis leidinys
            
            
               L 9/2
            
         KOMISIJOS DELEGUOTASIS REGLAMENTAS (ES) 2017/67
   2016 m. lapkričio 4 d.
   kuriuo iš dalies keičiamas Europos Parlamento ir Tarybos reglamento (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos II priedas, papildant tame priede pateiktą gyvūnų ligų ir zoonozių sąrašą
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos ir iš dalies keičiamos Tarybos direktyvos 98/56/EB, 2000/29/EB ir 2008/90/EB, Europos Parlamento ir Tarybos reglamentai (EB) Nr. 178/2002, (EB) Nr. 882/2004 ir (EB) Nr. 396/2005, Europos Parlamento ir Tarybos direktyva 2009/128/EB ir Europos Parlamento ir Tarybos reglamentas (EB) Nr. 1107/2009 ir panaikinami Tarybos sprendimai 66/399/EEB, 76/894/EEB ir 2009/470/EB (1), ypač į jo 10 straipsnio 2 dalį,
   kadangi:
   
               (1)
            
            
               konkrečios sąlygos, į kurias reikia atsižvelgti, kaip nurodyta Reglamento (ES) Nr. 652/2014 10 straipsnio 2 dalies a ir c punktuose, tenkinamos kalbant apie avių ir ožkų marą, kuris Pasaulio gyvūnų sveikatos organizacijos (OIE) įvardytas kaip „smulkiųjų atrajotojų maras“, taip pat avių raupus, ožkų raupus ir žvynelinę, kurie išvardyti tik to reglamento I priede, į kurį įtrauktos ligos, tenkinančios finansavimo pagal to reglamento 6 straipsnį reikalavimus dėl skubių priemonių;
            
         
               (2)
            
            
               avių ir ožkų maras yra labai užkrečiama virusinė avių ir ožkų endeminė liga, paplitusi Rytų Afrikoje, Arabijos pusiasalyje, Artimųjų Rytų šalyse ir Indijoje. Ji plačiai paplitusi Afrikoje ir Azijoje, taip pat nuo 2014 m. apie jos atvejus pranešama Turkijoje ir Šiaurės Afrikos šalyse;
            
         
               (3)
            
            
               avių ir ožkų maras perduodamas per tiesioginį kontaktą ir liga į neužkrėstas teritorijas paprastai patenka pervežant užkrėstus gyvūnus. Nors ožkos laikomos labiau linkusiomis užsikrėsti nei avys, užkrato paplitimo tarp avių galima nepastebėti;
            
         
               (4)
            
            
               avių raupai ir ožkų raupai yra sunkios ir labai užkrečiamos avių ir ožkų ligos, kurias sukelia capripox virusai ir kurios turi didelį poveikį avių ir ožkų ūkių pelningumui ir trikdo Sąjungos vidaus prekybą ir eksportą į trečiąsias šalis;
            
         
               (5)
            
            
               avių raupai ir ožkų raupai yra paplitę kaip endeminės ligos Šiaurės Afrikos, Artimųjų Rytų ir Azijos šalyse, taip pat jų epidemijos pasikartoja Graikijoje ir Bulgarijoje, užkratui patekus iš kaimyninės trečiosios šalies;
            
         
               (6)
            
            
               žvynelinė – tai labai užkrečiama virusinė galvijų liga, kurią perneša vabzdžiai ir kuri gali turėti didelį poveikį gyvulininkystės pelningumui ir sutrikdyti Sąjungos vidaus prekybą ir eksportą į trečiąsias šalis. Ji paplitusi kaip endeminė liga daugumoje Afrikos šalių, o 2012 ir 2013 m. išplito į Artimuosius Rytus ir Turkiją. Nuo 2015 m. rugpjūčio keli ligos protrūkiai užregistruoti Graikijoje, o 2016 m. kovo mėn. liga išplito Bulgarijoje ir vėliau į ne vieną Vakarų Balkanų šalį;
            
         
               (7)
            
            
               avių raupų, ožkų raupų ir žvynelinės epidemiologinė padėtis sparčiai kinta, šios ligos plinta ir į Sąjungos teritoriją ir daro didelį neigiamą poveikį gyvulininkystės produkcijai ir prekyba ja;
            
         
               (8)
            
            
               be to, atsižvelgdama į Komisijos prašymą, Europos maisto saugos tarnyba (EFSA) pateikė mokslines nuomones dėl priežiūros priemonių, kurias turi įgyvendinti Sąjunga, siekdama anksti nustatyti avių ir ožkų maro (2), avių raupų, ožkų raupų (3) ir žvynelinės (4) atvejus, atitinkamai greitai reaguoti, kad ligos neišplistų, ir jas per trumpą laiką likviduoti;
            
         
               (9)
            
            
               todėl, siekiant įgyvendinti atitinkamas metines ar daugiametes priežiūros programas, kad būtų anksti nustatytos pirmiau minėtos ligos, būtina įtraukti avių ir ožkų marą, avių raupus, ožkų raupus ir žvynelinę į Reglamento (ES) Nr. 652/2014 II priede pateiktą gyvūnų ligų ir zoonozių sąrašą. Reglamento (ES) Nr. 652/2014 10 straipsnio 2 dalimi Komisijai suteikti įgaliojimai priimti deleguotuosius aktus, kad papildytų to reglamento II priede pateiktą gyvūnų ligų ir zoonozių sąrašą. Komisija gali papildyti Reglamento (ES) Nr. 652/2014 II priede pateiktą sąrašą tik iš dalies pakeisdama tą priedą;
            
         
               (10)
            
            
               todėl Reglamento (ES) Nr. 652/2014 II priedas turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Į Reglamento (ES) Nr. 652/2014 II priedą įtraukiamos šios gyvūnų ligos: „avių ir ožkų maras, avių raupai, ožkų raupai ir žvynelinė“.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. lapkričio 4 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 189, 2014 6 27, p. 1.
   
      (2)  EFSA AHAW Panel (EFSA Gyvūnų sveikatos ir gerovės komisija), 2015. Mokslinė nuomonė dėl smulkiųjų atrajotojų maro (angl. Scientific Opinion on peste des petits ruminants). EFSA Journal 2015;13 (1):3985.
   
      (3)  EFSA AHAW Panel (EFSA Gyvūnų sveikatos ir gerovės komisija), 2014. Mokslinė nuomonė dėl avių ir ožkų raupų (angl. Scientific Opinion on sheep and goat pox). EFSA Journal 2014;12(11):3885.
   
      (4)  EFSA AHAW Panel (EFSA Gyvūnų sveikatos ir gerovės komisija), 2016. Skubios rekomendacijos dėl žvynelinės (angl. Urgent advice on lumpy skin disease). EFSA Journal 2016;14(8):4573.